《开岁十五日访杨鉴泉》
明代·唐桂芳

鄙夫病酒渴吞海，不管流年双鬓改。春来偶尔访君家，山气增寒雪犹在。

低垂茅屋刀剪齐，小竹萧疏梅蓓蕾。清泉一窍环佩鸣，杂以乱石多磊磊。

若人胸次天机深，奔走江湖今几载。划然举笔涨云烟，物敢逃形如有待。

抡才端的能擅场，价重千金珠百琲。伊予夙昔话心期，老砚不灵用饥馁。

何由卜筑东西头，钓水有鱼薪可采。未许天台谪郑虔，定说燕台徵郭隗。

手携短幅归去来，夜夜斗牛发光采。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。